I årene 2014 - 2019 jobbet Morell i omfattende grad med verksserien «Skyggelerret». Fra de første skyggelerretene i 2014 utviklet maleriene seg gradvis til å bli mer og mer abstraherte. Motivene fra de siste årene i perioden kan ses på som innzoomede, ofte oppblåste og lagvise, detaljer fra randsonen av de tidligere, mer teatrale og narrative motivene. Man kan skimte lyskilder, vegetasjon, kanskje tauverk og andre objekter.Skyggemaleriene utgjør et slags paradoks; de er svært presise fremstillinger av noe veldig diffust. Den visuelle vagheten spilles ut i et billedunivers som nærmest befinner seg dypt under vann, hvor grensen mellom hva som er synlig og hva som bare kan skimtes er nær ved å utviskes.